Gedagte vir die dag: Gevaarlike begeertesEksodus 20:17– Jy mag nie iemand anders se huis begeer nie. Jy mag nie sy vrou begeer nie, ook nie ‘n slaaf of slavin, ‘n bees of ‘n donkie, of enigiets anders wat aan hom behoort nie. Ideale en drome is deel van die lewe. Dit gaan daaroor om dinge te kry wat jy (nog) nie het nie, of om te word wat jy (nog) nie is nie. Dis ’n lewensbelangrike oefening. Daarsonder sal mens stagneer. Daarsonder is die lewe vaal en saai. Drome hou die vlammetjie aan die brand sodat jy bly groei en ontwikkel. Die gevaarligte begin egter flikker wanneer drome só oorheersend raak dat dit begeertes word wat ten alle koste bevredig móét word. Dan begin mense steel, moor, egbreuk pleeg, lieg om te kry wat hulle wil hê. Dis waaroor hierdie gebod gaan: om iets of iemand te wil hê wat reeds aan ’n ander behoort. In ons kompetisiegedrewe samelewing wil mense soveel moontlik inpalm om nie af te steek by hulle vriende en familie nie. Hierdie ingesteldheid het al menige mens se ondergang beteken. Want begeertes begin by ŉ gedagte en wanneer dit die regte teelaarde vind, word dit ŉ obsessie wat lei tot ’n daad wat uiteindelik kan oorgaan in ŉ gewoonte en lewenswyse. Gegewe die manier waarop bemarking op verskillende terreine beplan en gedoen word, word juis hierdie inherente drang na meer en beter misbruik. Kyk maar waar word die lekker goed (lekkergoed) in ’n supermark uitgestal? By die kasregisters. Daar waar mens staan en wag om te betaal. Dan dwaal jou oog en jy oortuig jouself dat jy dit wil hê. Advertensies is so ontwerp dat jy so meegesleur word, dat jy uiteindelik baie goed aankoop wat jy nie regtig nodig het nie. Dieselfde beginsel geld ten opsigte van baie ander dinge. Waar begin ontrouheid in die huwelik? Deur rond te kyk en jouself te oortuig dat jy die reg het om iemand anders se maat af te rokkel. Hoekom steel mense? Omdat hulle sien en begin begeer en uiteindelik wil toeëien wat hulle nie toekom nie. Die Here gun vir jou ’n wonderlike lewe waarin jy alles kan geniet wat jy tot jou beskikking het. Waardeer dit, en gun ander dieselfde voorreg. Gebed: Here, baie dankie vir wat ek het. Maak my tevrede daarmee. Amen Bron: Bybelgenootskap van Suid-Afrika,Vers-‘n-dag waardeer.